Υ.Ε. 19.01.001.001

**ΕΙΣΗΓΗΤΙΚΗ ΕΚΘΕΣΗ ΠΡΟΣ ΤΗ ΒΟΥΛΗ ΤΩΝ ΑΝΤΙΠΡΟΣΩΠΩΝ**

**Ρύθμιση του θέματος της αναπλήρωσης σε περίπτωση κένωσης θέσεων αρχών τοπικής αυτοδιοίκησης μέχρι και τις επόμενες γενικές δημοτικές εκλογές το 2024**

**«Ο περί Δήμων (Τροποποιητικός) (Αρ.3) Νόμος του 2021»**

Με τη δημοσίευση του περί Δήμων (Τροποποιητικού) (Αρ.2) Νόμου του 2021 στις 17.09.2021, η θητεία των δημάρχων και δημοτικών συμβούλων παρατάθηκε μέχρι και την τελευταία ημέρα του μηνός κατά τον οποίο θα διενεργηθούν οι εκλογές για ανάδειξη των μελών του Ευρωπαϊκού Κοινοβουλίου κατά το έτος 2024.

2. Σκοπός της προτεινόμενης νομοθεσίας είναι η ρύθμιση του θέματος της αναπλήρωσης σε περίπτωση κένωσης θέσης αρχών τοπικής αυτοδιοίκησης μέχρι και τις επόμενες γενικές δημοτικές εκλογές το 2024. Με την προτεινόμενη ρύθμιση θα δοθεί ο αναγκαίος χρόνος στα δημοτικά συμβούλια όπως προετοιμαστούν κατάλληλα για τη μεταρρύθμιση της Τοπικής Αυτοδιοίκησης κατά τη μεταβατική περίοδο μέχρι το 2024, χωρίς την ανάγκη διενέργειας αναπληρωματικών εκλογών στην περίπτωση κένωσης θέσεων, ώστε να διευκολυνθεί και να διεξαχθεί ομαλά η μετάβαση στο νέο πλαίσιο λειτουργίας. Σημειώνεται ότι ανάλογες πρόνοιες περιλαμβάνονταν και στο νομοσχέδιο με τίτλο «ο περί Δήμων Τροποποιητικός Νόμος (Αρ.2) του 2021», όμως αφαιρέθηκαν από τη Βουλή των Αντιπροσώπων, καθώς, κατά το στάδιο της σχετικής συζήτησης ενώπιον της Κοινοβουλευτικής Επιτροπής Εσωτερικών, κάποια πολιτικά κόμματα ανέφεραν πως απαιτείτο περισσότερος χρόνος και επαναφορά του θέματος πριν το τέλος του τρέχοντος έτους, σε συνάρτηση και με την εν εξελίξει συζήτηση των νομοσχεδίων για τη μεταρρύθμιση της Τοπικής Αυτοδιοίκησης.

3. Το Υπουργικό Συμβούλιο σε συνεδρία του με ημερομηνία 02.12.2021 αποφάσισε όπως:

(α) Εγκρίνει το νομοσχέδιο με τίτλο «ο περί Δήμων (Τροποποιητικός) (Αρ.3) Νόμος του 2021» και εξουσιοδοτήσει τον Υπουργό Εσωτερικών να το καταθέσει στη Βουλή των Αντιπροσώπων για ψήφισή του σε Νόμο.

(β) Εξουσιοδοτήσει τον Υπουργό Εσωτερικών όπως προβαίνει σε οποιεσδήποτε τροποποιήσεις κρίνει σκόπιμες κατά το στάδιο επεξεργασίας του νομικού κειμένου από τη Βουλή των Αντιπροσώπων, προ της ψήφισης τους, άνευ επαναφοράς του στο Συμβούλιο.

**ΥΠΟΥΡΓΕΙΟ ΕΣΩΤΕΡΙΚΩΝ**

**ΛΕΥΚΩΣΙΑ**

03 Δεκεμβρίου 2021

Μ.Β.